Stig Inge Bjørnebye
Store norske leksikon,Sport og spill,Ballsport,Fotball,Norsk fotball
Stig Inge Bjørnebye er en norsk tidligere fotballspiller, venstreback, senere trener og sportssjef. Han spilte blant annet på landslaget da Norge slo Brasil 2–1 under VM i Frankrike.
Fakta A-landskamper: 75 (1989–2000). Mål: 1. Klubber: Elverum (1988), Strømmen (1988–89), Kongsvinger (1989–91, Rosenborg (1992, 1994, lån), Liverpool (1992–2000), Brøndby (2000, lån) og Blackburn (2000–2002). Ungdomsklubb: Elverum. Spillestil Stig Inge Bjørnebye var en treningsvillig, viljesterk, rask og sterk venstreback kjent for sine presise langpasninger og gode frispark. I tillegg var han en back som ofte gikk på offensive løp med evne til slå presise, skrudde og harde innlegg inn i feltet. Spesielt stor suksess med dette hadde han i sesongen 1996–1997, da han fôret spissene i Liverpool, Stan Collymore og Robbie Fowler, med utsøkte innlegg fra kanten og ble valgt inn på Årets lag i Premier League.På landslaget var Bjørnebye den som oftest slo Flo-pasningen fra sin venstre backposisjon opp mot Jostein Flo på høyre kant. Symptomatisk for hans evne til å skru ballen hardt, kom hans eneste mål på landslaget i en privatlandskamp mot USA i 1993, der han skrudde et hjørnespark rett i mål. Meritter med landslaget Bjørnebye spilte stabilt på landslaget i Norges storhetsperiode i 1990-årene og deltok i alle de tre turneringene Norge kvalifiserte seg til i tidsrommet 1994–2000; VM i USA i 1994, VM i Frankrike i 1998 og EM 2000 i Belgia/Nederland. Sammen med Erik Mykland er han Norges mest betrodde spiller i internasjonale sluttspill med til sammen ni kamper (1994: 3 kamper, 1998: 4, 2000: 2). Meritter i klubbfotball Bjørnebye vant the double, da han ble norsk serie- og cupmester med Rosenborg i 1992. I cupfinalen i 1992 scoret han vinnermålet rett før slutt. Han vant også den engelske ligacupen med Liverpool i 1995 og med Blackburn i 2002. Trenerkarriere Fra 2003–2006 var Bjørnebye assisterende landslagstrener for Åge Hareide og i 2006–2007 trener for Start. Fra 2015 til 2019 var han sportssjef i Rosenborg. Personlige meritter Bjørnebye ble av det engelske spillerforbundet, Professional Footballers' Association (PFA) stemt inn på Årets lag i Premier League i 1996–97-sesongen. Av Mental Helse ble han i 2009 tildelt Åpenhetsprisen for boken Løsrivelse. Med sine 75 landskamper er han nummer 12 på norgesstatistikken og mottaker av Gullklokka.I 2009 skrev han den prisbelønte boken Løsrivelse der han forteller åpent om sine psykiske problemer mens han var suksessrik proffspiller i England.Bjørnebye har også vært varamedlem i Pressens faglige utvalg. Les mer i Store norske leksikon norsk fotball